FØDT UTEN FOT: Utrolige Andreas Berg spiller fotball til tross for at han er født med dysmeli. Foto: VGTV

Andreas (28) spiller fotball med én fot

KRÅKERØY (VG Nett) Kråkerøys Andreas Berg (28) er ikke som andre fotballspillere. Han dribler, skyter og scorer, men har kun én fot.

Oppdatert 4. mai 2011

Artikkelen er over ni år gammel

Berg er født med dysmeli, som er betegnelsen på mangel eller misdannelse på armer og/eller ben. 28-åringen er født uten venstre fot, men har ankelleddet intakt.

Da fotball er det morsomste Berg vet, ble løsningen en protese. Nå spiller 28-åringen seniorfotball for Kråkerøy 3 i 7. divisjon i Østfold. VG Nett var tilstede tirsdag kveld da han og lagkameratene møtte Hvaler til lokaloppgjør.

VGTV: Se Berg i aksjon i lokalderbyet her!

- For meg har det vært viktig å være aktiv. Jeg har også drevet med innebandy, volleyball, slalåm og telemark, men det er fotball jeg liker best, sier Berg til VG Nett.

VGD: Diskuter norsk fotball her!

Østfoldingen er også født uten venstre hånd, men med håndledd, og har misdnannelser på høyre hånd og høyre fot. Likevel er det vanskelig å se at Berg ikke er som andre Kråkerøy-spillere. Ute på banen fungerer han rett og slett som hvilken som helst funksjonsfrisk fotballspiller.

Berg forklarer at protesen han bruker er ganske høy for at presset skal starte helt oppe ved kneskålen, og ikke bare nede ved ankelen.

- Den er ikke vanskelig å spille med. Det er bare moro, smiler Berg.

Han fikk sin første protese som 1-åring, og var allerede da aktiv med lærkula.

- Pappa filmet meg akkurat da jeg hadde begynt å gå. Da tok jeg mine første spark på ballen, forklarer Berg, som faktisk spiller på samme lag som faren Jan Åge Berg (55).

VGTV: Se Berg spille fotball for Kråkerøy!

- Det er faktisk helt overveldende å se at han klarer å få til det han gjør. Jeg trodde det var en fleip til å begynne med, men han har faktisk protese. Og han er ganske god. God nok til det nivået her, sier lagkamerat Henning Eriksen.

Andreas Berg forteller at han aldri har blitt redd selv om det kan gå hardt for seg også i 7. divisjon.

- Det er ikke deilig å bli taklet av en med protese. Det er faktisk en liten fordel for meg. I tillegg trenger jeg bare én leggskinn, smiler Kråkerøy-spilleren.

PS! Kampen mellom Kråkerøy og Hvaler endte 3-2.

Publisert: 04.05.11 kl. 15:30 Oppdatert: 04.05.11 kl. 18:44